31992L0052
L 179/129
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА НА СЪВЕТА 92/52/ЕИО
от 18 юни 1992 година относно храни за кърмачета и храни за малки деца,
предназначени за износ за трети страни
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално член 113 от него,
като взе предвид предложението на Комисията (1),
като взе предвид становището на Европейския парламент (2),
като взе предвид становището на Икономическия и социален комитет (3),
като има предвид, че общностните правила, отнасящи се до храните за кърмачета и храните за малки деца, са предвидени в Директива 89/398/ЕИО на Съвета от 3 май 1989 г. за сближаване на законодателствата на държавите-членки относно храни, предназначени за специфична хранителна употреба (4), и в Директива 91/321/ЕИО на Комисията (5);
като има предвид, че поради естеството на въпросните продукти е желателно общностните правила или международните норми за тяхното съдържание да се прилагат за продукти от този вид, предназначени за износ за трети страни;
като има предвид, че с оглед да се предотврати неподходящата употреба на тези продукти, които могат да навредят на здравето на новородените, също е желателно да се разшири прилагането на общностните правила за етикетиране на храни за кърмачета и храни за малки деца, като обхване продуктите, предназначени за износ за трети страни;
като има предвид, че продуктите, които съответстват на Директива 91/321/ЕИО, могат да се продават в Общността, считано от 1 декември 1992 г.; като има предвид, че няма закон, който да забранява износа на такива продукти за трети страни,
ПРИЕ НАСТОЯЩАТА ДИРЕКТИВА:
Член 1
Настоящата директива се отнася за храните за кърмачета и храните за малки деца, определени в член 1, параграф 2, букви в) и г) от Директива 91/321/ЕИО, които са предназначени за износ за трети страни.
Член 2
Държавите-членки гарантират, че посочените в член 1 продукти могат да се изнасят от Общността само ако са в съответствие с настоящата директива.
Член 3
1. Никакъв друг продукт, освен храните за кърмачета, не може да се представя като подходящ да задоволи сам по себе си потребностите от храна на нормалните и здрави кърмачета през първите четири до шест месеца след раждането.
2. Освен това посочените в член 1 продукти трябва да са в съответствие с:
a)
членове 3, 4, 5 и 6 от Директива 91/321/ЕИО или със съответните приложими световни стандарти, установени в Codex Alimentarius;
б)
член 7, параграфи 2-6 от Директива 91/321/ЕИО;
в)
разпоредбите на Директива 89/396/ЕИО на Съвета от 14 юни 1989 г. за означенията или марките, позволяващи да се идентифицира партидата, към която принадлежи даден хранителен продукт (6),ако няма други изисквания или разпоредби, установени от страната вносителка.
3. Тези продукти се етикетират на подходящ език и по такъв начин, че да се избегне рискът от объркване между храните за кърмачета и храните за малки деца.
4. Изискванията, забраните и ограниченията, предвидени в член 7, параграфи 2-6 от Директива 91/321/ЕИО, се прилагат също към представянето на въпросните продукти, и по-специално към тяхната форма, вид или опаковка, или към използвания материал за опаковката.
Член 4
Държавите-членки приемат необходимите мерки за съобразяване с настоящата директива. Те незабавно информират Комисията за това. Тези мерки се прилагат по такъв начин, че да забранят износа на продукти, които не са в съответствие с настоящата директива, считано от 1 юни 1994 година.
Когато държавите-членки приемат такива разпоредби, последните съдържат позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
Член 5
Адресати на настоящата директива са държавите-членки.
Съставено в Люксембург на 18 юни 1992 година.